KAUHAVAN KÄRÄJÄOIKEUS

Nikolaintie 6 A, PL 29
62201  KAUHAVA				18.1.2008

Oikeusministeriö
oikeushallinto-osasto
PL 25
00023  VALTIONEUVOSTO
kirjaamo.om@om.fi

Viite			Oikeusministeriön kirje 23.11.2007, OM 8/31/2007;
			Lausuntopyyntö käräjäoikeusverkoston kehittämistä
			selvittäneen työryhmän mietinnöstä.

Asia			Lausunnon antaminen.

Oikeusministeriö on pyytänyt käräjäoikeudelta lausuntoa otsikkoasiassa. Käräjäoikeus esittää lausuntonaan seuraavaa:

1. Työryhmän tavoitteet ja esitykset

Oikeusministeriö on 16.2.2007 asettanut työryhmän tekemään ehdotuksen uudeksi käräjäoikeusverkostoksi siten, että kussakin maakunnassa olisi 1-3 käräjäoikeutta, jolloin koko maassa olisi 25-30 käräjäoikeutta nykyisten 54 käräjäoikeuden sijasta ja että kunkin käräjäoikeuden tuomiopiirin asukasmäärän tulisi olla vähintään 100.000 henkilöä. Työryhmä on ehdottanut, että käräjäoikeuksia olisi tulevaisuudessa 25, joista viiteen jäisi sivukanslia ja lisäksi jäisi 30 erillistä istuntopaikkaa.

Työryhmä on katsonut, että sivukanslioiden säilyttämisen perusteina voisivat olla pitkät etäisyydet pääkansliaan sekä sivukanslia riittävän suuri väestöpohja, jotta se tuottaisi riittävästi asioita (erityisesti istuntoon meneviä asioita) sivukanslian käsiteltäväksi. Lisäksi työryhmä on tältä osin katsonut, että sivukanslian tarvetta harkitessa on punnittava kansliasta aiheutuvia kustannuksia suhteessa asiakkaiden oikeusturvapalveluiden tarpeeseen. (mietinnön sivu 21)

Istuntokäsittelyjen osalta työryhmä on katsonut, että jäljelle jäävissä käräjäoikeuksissa tulee olla riittävästi sellaisia toimipaikkoja, joissa järjestetään istuntoja, jotta asianosaisten matkat eivät muodostuisi liian pitkiksi. Tällöin on työryhmän toteamasti todennäköisempää, että istuntoja ei jouduta peruuttamaan asianosaisten poissaolojen vuoksi. (mietinnön sivu 22)

Haastemiesten palvelujen osalta työryhmä on katsonut, että haastemiesten toimipisteiden tulee olla kohtuullisen lähellä asiakkaita ja että toiminnan tulee olla kustannustehokasta. Tästä syystä haastemiesten toimipaikkaverkoston tulee olla edelleen tiheä. (mietinnön sivu 23)

Kauhavan käräjäoikeuden osalta työryhmä on ehdottanut, että Kauhavan käräjäoikeus yhdistettäisiin Seinäjoen ja Kauhajoen käräjäoikeuksiin ja että uuden käräjäoikeuden pääkanslia sijaitsisi Seinäjoella. Kauhava käräjäoikeuden nykyiset toimitilat säilyisivät mietinnön mukaan sivukansliana 4-5 vuoden ajan, jossa ajassa Seinäjoelle voitaisiin rakentaa uuden käräjäoikeuden tarvitsemat lisätilat. Mietinnössä on edelleen ehdotettu, että Kauhavan nykyisissä tiloissa oleva istuntopaikka jäisi erilliseksi istuntopaikaksi ja Kauhavan käräjäoikeuden nykyisessä käytössä olevat istuntopaikat Alajärvellä ja Lapualla lakkautettaisiin. 

2. Ehdotuksen käsittelyn kannalta merkitykselliset seikat Kauhavan käräjäoikeuden osalta

Kauhavan käräjäoikeuden tuomiopiirin väestöpohja on nykyisin noin 51.000 henkilöä. Vuoden 2009 alusta nykyisin Seinäjoen käräjäoikeuden tuomiopiiriin kuuluva Lehtimäen kunta yhdistyy Kauhavan käräjäoikeuden tuomiopiiriin kuuluvaan Alajärven kaupunkiin. Tämän jälkeen Kauhavan käräjäoikeuden tuomiopiirin väestöpohja kasvaa noin 53.000 henkilöksi. Muutoksen jälkeen nykyisen Seinäjoen käräjäoikeuden tuomiopiirin väestöpohjaksi jää noin 100.000 henkilöä. Nykyisen Kauhajoen käräjäoikeuden tuomiopiirin väestöpohja on noin 40.000 henkilöä. 

Kauhavan käräjäoikeuden nykyinen henkilökunta on vastikään käynyt läpi kahden käräjäoikeuden yhdistymisestä aiheutuneen lisärasituksen Lapuan käräjäoikeuden tultua yhdistetyksi Kauhavan käräjäoikeuteen vuoden 2005 alusta lukien. Muun muassa mainitusta yhdistymisestä johtuen Kauhavan käräjäoikeuden toimitilat Kauhavalla on peruskorjattu ja laajennettu kahden yhdistyneen käräjäoikeuden tarpeita vastaaviksi.

Edellä mainittu Kauhavan käräjäoikeuden tilojen peruskorjaus on valmistunut vuonna 2006 ja nykyiset toimitilat ovat käräjäoikeuden toimintatarkoituksen palvelemiseksi nykyaikaisuudessaan erinomaiset. Toimitiloista on tehty oikeusministeriön ja Senaatti-kiinteistöjen välillä vuokrasopimus, jonka  mukaan sopimus voidaan irtisanoa päättymään aikaisintaan 31.3.2021. Tämä johtuu siitä, että oikeusministeriö on sopimuksessa sitoutunut suorittamaan Senaatti-kiinteistöille 67 prosenttia käräjäoikeuden tilojen muutostöiden arvosta, jotka kustannusarvion mukaan ovat olleet 1,2 miljoonaa euroa. Arvonlisäveroton vuokran määrä kyseisistä tiloista on nykyisellään 128.798,40 euroa vuodessa.

Kauhavan käräjäoikeuden arvonlisäverottomat kustannukset sen nykyisessä käytössä, olevista, täysin toimintakelpoisista Alajärven ja Lapuan istuntopaikosta on Alajärven osalta 9.604,80 euroa vuodessa ja Lapuan osalta 13.204,56 euroa vuodessa. Alajärven ja Lapuan istuntopaikkojen yhteydessä on myös Kauhavan käräjäoikeuden haastemiesten asiakaspalvelupisteet. Edellä mainitut määrät sisältävät myös näiden palvelupisteiden vuokrat. 

3. Käräjäoikeuden kannanotto sitä koskeviin esityksiin

A Sivukanslia

Mikäli Kauhavan käräjäoikeus esityksen mukaan päätetään yhdistää Seinäjoen ja Kauhajoen käräjäoikeuksien kanssa, tulisi Kauhavan käräjäoikeuden henkilöstön yksimielisen kannan mukaan Kauhavalla säilyttää käräjäoikeuden nykyisiin toimitiloihin jäävä käräjäoikeuden sivukanslia. Tätä tukee työryhmän mietinnössä sivukanslioiden säilyttämiselle asetetut kriteerit: Kauhavan käräjäoikeuden riittävän suuri väestöpohja ja se, että Kauhavan käräjäoikeuden toimitiloista aiheutuvat kustannukset jäävät joka tapauksessa oikeusministeriön vastaisuudessakin kustannettaviksi. Toisaalta sivukanslian Kauhavalla säilyttämisellä voitaisiin myös välttää tarve Seinäjoen käräjäoikeuden toimitilojen laajentamiseen tai ainakin tuota tarvetta voitaisiin olennaisesti vähentää. Sivukanslia olisi perusteltua säilyttää joka tapauksessa Kauhavalla ainakin siihen asti, kun oikeusministeriö on sidottu nykyisten käräjäoikeuden tilojen vuokrasopimukseen eli 31.3.2021 saakka. Tuon ajanjakson jälkeen voitaisiin uudelleen erilleen tarkastella, olisiko erillisen sivukanslian olemassaolo vaikeuttanut yhdistetyn käräjäoikeuden toimintaa ja olisiko sivukanslian  lakkauttamisella saavutettavissa jotain etuja. Päätöksellä pitkäaikaisemman sivukanslian säilyttämisestä helpotettaisiin osaltaan myös Kauhavan käräjäoikeuden henkilöstön työssä jaksamista jatkuvien muutospaineiden alaisena.

Mikäli käräjäoikeuksien yhdistämisestä päätettäessä erillisten sivukanslioiden säilyttäminen katsottaisiin käräjäoikeuden tehokkaan johtamisen kannalta epätarkoituksenmukaiseksi (vrt. työryhmämietintöön liitetty, työryhmään kuuluneen käräjätuomari Jukka Jaakkolan eriävä mielipide), tulisi Kauhavan käräjäoikeuden mielestä edellä mainituista syistä johtuen ottaa vielä harkittavaksi myös Kauhavan käräjäoikeuden säilyttäminen itsenäisenä yksikkönä. Tätä puoltaisi edellä sivukanslian säilyttämisen osalta mainitut perusteet ja se, että pelkästään Seinäjoen ja Kauhajoen käräjäoikeuksien yhdistäminen keskenään johtaisi kasvattamaan Seinäjoen käräjäoikeuden tuomiopiirin väestömäärän huomattavasti yli työryhmän tavoitteeksi asetetun 100.000 henkilön määrän.

B Istuntopaikat ja haastemiesten palvelut

Kauhavan käräjäoikeuden tuomiopiiriin nykyisin kuuluvien kuntien asukkaiden palvelemiseksi olisi käräjäoikeuden mielestä ensiarvoisen tärkeää, että täysin toimintakuntoiset, Alajärvellä ja Lapualla sijaitsevat istuntopaikat voitaisiin säilyttää. Mahdollista on, että istuntopaikkojen lakkauttamisesta aiheutuvat kustannukset pitkien ja huonojen liikenneyhteyksien vuoksi lisääntyneistä matka- ja noutokustannuksista ja istuntojen peruuttamisista olisivat jopa nykyisistä istuntopaikoista maksettavia korvauksia suuremmat. Valtion perustoimintojen kehittämisen kannalta perusteltua ei voi olla, että palvelujen huonontaminen johtaisi samanaikaisesti valtion menojen kasvuun.

Edellä mainittujen istuntopaikkojen säilyttämistä tukee osaltaan myös se, että niiden molempien yhteydessä sijaitsee haastemiesten asiakaspalvelupisteet. Näiden ehdottoman säilyttämistarpeen osalta käräjäoikeus viittaa myös työryhmän mietinnössäkin todettuihin perusteisiin siitä, että haastemiesten toimipaikkaverkoston tulee olla jatkossakin tiheä. Käräjäoikeus toteaa, että sen haastemiesresurssit eivät nykyiselläkään voisi mitenkään riittää ilman, että sen haastemiesten käytettävissä olisi mainitut, asiakkaiden lähellä sijaitsevat toimipisteet.

	Kauhavalla, 18. tammikuuta 2008

Antti Kauronen
laamanni

Käräjäoikeuden lausunnon on valmistellut käräjätuomari Pasi Vihla ja sen sisältöön vaikuttavista seikoista on keskusteltu käräjäoikeuden koko henkilökunnan kanssa.